Dr. Solomatina Acu rehabilitācijas un Redzes korekcijas centrs

Dr. Solomatina Acu rehabilitācijas un redzes korekcijas centrs ir oftalmoloģijas klīnika Rīgā, Elizabetes ielā 75. Klīnika ir dibināta 1995. gadā, un kopš dibināšanas brīža tās vadītājs ir prof. Igors Solomatins. Iestāde ir pazīstama ar nosaukumu "Dr. Solomatina Acu centrs,.

Vēsture

Dr. Solomatina Acu centrs ir dibināts 1995. gadā. Pirmajos darbības gados Acu centrs specializējās bērnu un pieaugušo acu patoloģijas diagnostikā, konservatīvajā terapijā, kā arī kataraktas operācijās. Klīnikai attīstoties, jau 1999. gadā tika veikta pirmā eksimerlāzera redzes korekcijas operācija Baltijas valstīs. Kopš tā laika Acu centra speciālisti ir veikuši vairāk nekā 15 000 šāda veida operācijas, un kopējais klīnikas pacientu skaits pārsniedz 150 000. 
Klīnikas izveidotājs un vadītājs ir profesors Igors Solomatins, bijušais P. Stradiņa Klīniskās universitātes slimnīcas Acu nodaļas ārsts un Rīgas pilsētas 1. slimnīcas Acu nodaļas vadītājs. Prof. Solomatins ir Latvijas Universitātes medicīnas fakultātes pasniedzējs, un no 2005. gada ir Latvijas Universitātes asociētais profesors.

Sasniegumi

Prof. Solomatina Acu centrs ieviesa un popularizēja redzes lāzerkorekcijas tehnoloģijas Baltijas valstīs. Acu centra speciālisti bija pirmie, kas apguva un sāka praktizēt pirmās paaudzes redzes lāzerkorekcijas tehnoloģijas, un klīnikas vadītājs prof. Solomatins veica pirmo redzes lāzerkorekcijas operāciju Baltijas valstīs (1999. g.) un kataraktas operāciju ar lāzeri (2014. g.). Pie klīnikas nopelniem ir pieskaitāmas arī redzes lāzerkorekcijas un kataraktas lāzeoperācijas popularizēšana, kā arī pacientu un ārstu atbilstoša apmācība.
2009. gadā Acu centrs kļuva par pionieri Baltijas valstu vidū redzes lāzerkorekcijā ar femtolāzeri. Klīnika ir pirmā medicīniskā iestāde reģionā, kur sāka piedāvāt jaunākās radzenes ārstēšanas tehnoloģijas: radzenes krosslinkingu un radzenes gredzenu lāzerimplantāciju, veicot keratokonusa ārstēšanu, radzenes transplantācijas operāciju ar lāzera pielietošanu.
Pašlaik prof. Solomatina Acu centrs ir viena no vadošajām oftalmoloģijas klīnikām Baltijas valstīs un vienīgā medicīniskā iestāde reģionā, kur veic kataraktas operācijas ar FemtoCataract lāzertehnoloģijas palīdzību.
Acu centrs strādā kā Latvijas Universitātes klīniskā bāze, kur augstskolas studenti nostiprina un praktizē iegūtās teorētiskās zināšanas, iesaistās pētniecībā un pilnveido savas prasmes. Klīnika ir Carl Zeiss Meditec koncerna oficiālais referatīvais centrs, tāpēc visās operācijās tiek izmantota mūsdienīga un pārbaudīta Carl Zeiss aparatūra.

Starptautiskie sasniegumi

Prof. Solomatina Acu centrs aktīvi darbojas arī starptautiskā līmenī. Acu centra vadītājs prof. Solomatins un Dr. Jana Gertnere tika iekļauti starptautiskajā darba grupā, kas strādāja pie trešās paaudzes lāzerkorekcijas tehnoloģijas SMILE izstrādes. SMILE lāzerkorekcijas metode ļauj saudzīgi koriģēt pat stipru tuvredzību, maksimāli saudzējot radzenes audus, un ir komfortablāka pacientam nekā iepriekšējo paaudžu lāzertehnoloģijas. Pašlaik prof. Solomatina Acu centrs ir acu klīnika Baltijā, kur var veikt redzes lāzerkorekciju ar SMILE tehnoloģiju.
Acu centrs ir iesaistīts vairākos starptautiskajos klīniskajos pētījumos, palīdz ieviest lāzertehnoloģijas un apmācīt jaunos speciālistus Igaunijā, Lietuvā, Krievijā, Armēnijā, Azerbaidžānā, Gruzijā.